EL Επίσημη Εφημερίδα της Ευρωπαϊκής Ένωσης C 64/27

Αίτηση εκδόσεως προδικαστικής αποφάσεως την οποία υπέβαλαν οι Special Commissioners, Λονδίνο (Ηνωμένο Βασίλειο), στις 24 Δεκεμβρίου 2007 — HSBC Holdings plc και Vidacos Nominees Ltd κατά The Commissioners of Her Majesty's Revenue and Customs

(Υπόθεση C-569/07)

(2008/C 64/38)

Γλώσσα διαδικασίας: η αγγλική

Αιτούν δικαστήριο

Special Commissioners, Λονδίνο

Διάδικοι στην υπόθεση της κύριας δίκης

HSBC Holdings plc και Vidacos Nominees Ltd

κατά

The Commissioners of Her Majesty's Revenue and Customs

Προδικαστικά ερωτήματα

Απαγορεύει το άρθρο 10 ή το άρθρο 11 της οδηγίας 69/335 (1) του Συμβουλίου, όπως τροποποιήθηκε με την οδηγία 85/303/ΕΟΚ του Συμβουλίου, της 10ης Ιουνίου 1985 (2) ή το άρθρο 43, το άρθρο 49 ή το άρθρο 56 της Συνθήκης ΕΚ ή οποιαδήποτε άλλη διάταξη του κοινοτικού δικαίου την επιβολή εκ μέρους ενός κράτους μέλους (στο εξής: πρώτο κράτος μέλος) τέλους επί της μεταβιβάσεως ή της εκδόσεως μετοχών στο πλαίσιο υπηρεσίας συμψηφισμού, με συντελεστή 1,5 % εφόσον:

i. μια εταιρία (στο εξής: εταιρία A) εγκατεστημένη στο πρώτο κράτος μέλος προσφέρεται να αγοράσει τις εισηγμένες και υπό διαπραγμάτευση στο χρηματιστήριο μετοχές άλλης εταιρίας (στο εξής: εταιρία Β) εγκατεστημένης σε άλλο κράτος μέλος (στο εξής: δεύτερο κράτος μέλος) με αντίτιμο μετοχές της εταιρίας A που πρόκειται να εκδοθούν και να εισαχθούν στο χρηματιστήριο του δευτέρου κράτους μέλους·

ii. οι μέτοχοι της εταιρίας B έχουν τη δυνατότητα να λάβουν τις νέες μετοχές της εταιρίας A είτε: α. υπό μορφή μετοχών με πιστοποιητικό είτε β. υπό τη μορφή μετοχών χωρίς πιστοποιητικό μέσω συστήματος διακανονισμού εντός του πρώτου κράτους μέλους· είτε γ. υπό τη μορφή μετοχών χωρίς πιστοποιητικό μέσω υπηρεσίας συμψηφισμού εντός του δευτέρου κράτους μέλους·

iii. ο νόμος του πρώτου κράτους μέλους ορίζει, συνοπτικώς, τα εξής: α. σε περίπτωση εκδόσεως μετοχών υπό τη μορφή μετοχών με πιστοποιητικό (ή χωρίς πιστοποιητικό στο πλαίσιο του συστήματος διακανονισμού για άυλες μετοχές του πρώτου κράτους μέλους), δεν επιβάλλεται τέλος κατά την έκδοση των μετοχών, αλλά σε κάθε μεταγενέστερη πώλησή τους, το οποίο έχει συντελεστή 0,5 % και επιβάλλεται επί της αντιπαροχής για τη μεταβίβαση· αλλά β. κατά τη μεταβίβαση ή την έκδοση μετοχών χωρίς πιστοποιητικό στο πλαίσιο της υπηρεσίας συμψηφισμού, επιβάλλεται τέλος (εφόσον πρόκειται περί εκδόσεως μετοχών) με συντελεστή 1,5 % επί της τιμής εκδόσεως ή (εφόσον πρόκειται περί μεταβιβάσεως μετοχών έναντι αντιπαροχής) με συντελεστή 1,5 % επί του ποσού ή της αξίας της αντιπαροχής ή (σε κάθε άλλη περίπτωση) με συντελεστή 1,5 % επί της αξίας των μετοχών και στη συνέχεια δεν επιβάλλεται περαιτέρω τέλος επί των πωλήσεων των μετοχών (ή των δικαιωμάτων επί ή εκ των μετοχών) στο πλαίσιο της υπηρεσίας συμψηφισμού· γ. ο παρέχων υπηρεσία συμψηφισμού μπορεί, εφόσον λάβει έγκριση από την αρμόδια φορολογική αρχή, να επιλέξει τη μη επιβολή τέλους επί της μεταβιβάσεως ή της εκδόσεως μετοχών στο πλαίσιο της υπηρεσίας συμψηφισμού, αλλά την επιβολή του τέλους αυτού σε κάθε πώληση μετοχών στο πλαίσιο της υπηρεσίας συμψηφισμού, με συντελεστή 0,5 % επί της αντιπαροχής. Η αρμόδια φορολογική αρχή μπορεί να επιβάλλει (και σήμερα όντως επιβάλλει) ως προϋπόθεση για την έγκριση αυτής της επιλογής το να δημιουργεί και να διατηρεί ο παρέχων την υπηρεσία συμψηφισμού μηχανισμούς (τους οποίους η φορολογική αρχή θεωρεί ικανοποιητικούς) για την είσπραξη του τέλους στο πλαίσιο της υπηρεσίας συμψηφισμού και για τη συμμόρφωση ή για τη διασφάλιση της συμμορφώσεως με τις σχετικές κανονιστικές αποφάσεις.

iv. οι ισχύοντες στο χρηματιστήριο του δευτέρου κράτους μέλους κανόνες επιβάλλουν όπως όλες οι μετοχές που εκδίδονται στην περιφέρειά του φυλάσσονται υπό μορφή μετοχών χωρίς πιστοποιητικό στο πλαίσιο μιας και μόνης υπηρεσίας συμψηφισμού εγκατεστημένης στο δεύτερο κράτος μέλος, ως προς την οποία δεν έχει πραγματοποιηθεί η ανωτέρω επιλογή;

(1) Οδηγία 69/335/ΕΟΚ του Συμβουλίου, της 17ης Ιουλίου 1969, περί των εμμέσων φόρων των επιβαλλομένων επί των συγκεντρώσεων κεφαλαίων (ΕΕ ειδ. έκδ. 09/001, σ. 20).

(2) ΕΕ L 156, σ. 23.